Pädagogische Hochschule Vorarlberg

Di **Pedagogisch Hochschuel Vorarlberg** (dt. *Pädagogische Hochschule Vorarlberg*) isch e Pedagogischi Hochschuel im eschtrychische Bundesland Vorarlberg. Si bietet am Standort Fealdkirch Bachelor- un Masterstudie fir s Lehramt Primarstapfle un Sekundarstapfle mitsamt dr Oberstapfle aa, organisiert d Furt- un Wyterbildig fir ca. 6000 Lehrpersone vu allne Schuelarte z Vorarlberg un bildet Freizytpedagoge*ne uus. Praxisschuele vu dr Pedagogische Hochschuel mache fir Studänte*ne Lehrerfahrige in dr Primar- un Sekundarstapfle megli.

## Gschicht
Grindet woren isch d PH Vorarlberg am 29.&nbsp;Septämber 2007 unter em Räkter Ivo Brunner, dr offiziäll Vollbedriib het am 1.&nbsp;Oktober 2007 aagfange. Entstande isch di Pedagogisch Hochschuel us vier Vorgängerinschtitutione: dr Pedagogisch Akademy vum Bund z Vorarlberg, em Pedagogische Inschtitut vum Land Vorarlberg, em Pedagogische Inschtitut vum Bund z Vorarlberg un em Religionspedagogische Inschtitut vu dr Diözese Feldkirch.

## Ufgabe
### Studienaagebot
* *Studiegang Primarstapfle*: S Studium glideret si in e Bachelorstudium (8&nbsp;Semeschter) un e Masterstudium (zmindescht 2&nbsp;Semeschter). Im Bachelorstudium wäre Schwärpinkt gwehlt. Dr Studienabschluss berächtigt zum Unterrichte vu Schuelern*ne vu dr 1. bis 4.&nbsp;Schuelstapfle an ere Volksschuel. E Praxisjohr näb em Studium fiert in Beruef yy.
* *Studiegang Sekundarstapfle Allgmainbildig*: S Studium glideret si in e Bachelorstudium (8&nbsp;Semeschter) un e Masterstudium (4&nbsp;Semeschter). Im Bachelorstudium wäre zwai Unterrichtsfächer oder ai Unterrichtsfach un e Spezialisierig gwehlt. Im Verbund chenne alli Unterrichtsfächer un verschideni Spezialisierige studiert wäre. Dr Studienabschluss berächtigt in dr absolvierte Unterrichtsfächer zum Unterricht vu Schueler*ne vu dr 5. bis 13.&nbsp;Schuelstapfle. E Praxisjohr näb em Studium fiert in Beruef yy.
* *Studiegang Sekundarstapfle Beruefsbildig*: S Bachelorstudium „Duali Uusbildig / Tächnik un Gwärb“ berächtigt zum Unterricht an Beruefsschuele. S Bachelorstudium „Fachyyschlegigi Studie ergänzende Studie“ richtet si an Persone, wu an Beruefsbildende mittlere un hechere Schuele unterrichte wän.

### Furtbildigsaagebot
D Furtbildigsaagebot fir Landeslehrer*ne un Bundeslehrer*ne umfasse pro Semeschter rund 350 bis 400 ai- un meedägigi Kirs.

### Wyterbildigsaagebott
S Wyterbildigsaagebott umfasst unterschidligi Lehrgäng un Hochschuellehrgäng.

## Organ
### Hochschuelrot
Dr Hochschuelrot bstoht us fimf Mitglider, wu in verantwortigsvolle Positione in dr Gsellschaft, vor allem in dr Pedagogik, dr (Beruefs-)bildig un dr Wisseschaft schaffe oder gschafft hän, un wäg ire große Chänntnis un Erfahrige ne Bydrag chenne laischte, wie d Zyl un d Ufgabe vu dr Pedagogische Hochschuel chenne braicht wäre.

Mitglider vum Hochschuelrot: Erwin Beck, Ivo Hajnal, Erwin Niederwieser, Beate Raabe-Schasching, Barbara Schöbi-Fink.

### Räkterat
* Gernot Brauchle, Räkter
* Heiko Richter, Vizeräkter fir Lehr un Unterrichtsforschig
* Gabriele Böheim-Galehr, Vizeräkteri fir Bildigsforschig un Entwicklig

### Inschtitut
Di Pedagogisch Hochschuel Vorarlberg isch in vier Inschtitut organisiert:
* *Inschtitut fir Primarstapflebildig:* Peter Theurl, Inschtitutslaiter
* *Inschtitut fir Sekundarbildig un Fachdidaktik:* András Bátkai, Inschtitutslaiter
* *Inschtitut fir Schuelentwickig, Furt- un Wyterbildig:* Ulrike Lichtinger, Inschtitutslaiteri
* *Inschtitut fir Bildigssoziology:* Gudrun Quenzel, Inschtitutslaiteri

### Zäntre
D Hochschuel het vier&nbsp;zäntrali Yyrichtige fir speziälli Ufgabe:
* *Servicestell Forschig*
* *Zäntrum fir internationali Aaglägehaite*
* *Zäntrum fir Medie*
* *Zäntrum fir Qualitetsmanagement*

## Weblink
* Websyte vu dr Hochschuel

## Fueßnote